Forslag til RÅDETS FORORDNING om fastsættelse for 2002 af fiskerimulighederne for dybhavsbestande

BEGRUNDELSE

Dybhavsbestande er fiskebestande, der fanges i farvande uden for de vigtigste fiskepladser på kontinentalsoklen. De er fordelt på kontinentalskråningerne eller forbundet med undersøiske bjerge. Disse arter menes at være langsomt voksende og særligt sårbare over for overfiskning. Da fiskerier efter disse arter har været under udvikling i de senere år, er det nødvendigt at indføre et forvaltningssystem for at sikre en bæredygtig udnyttelse af dem. Videnskabelige råd fra ICES, som bakkes op af STECF, tyder på, at de mest hensigtsmæssige bevarelsesforanstaltninger for disse arter skal baseres på en begrænsning og reduktion af fiskeriindsatsen. Det forventes, at der snarest muligt vil blive udviklet et system til forvaltning af indsatsen for dybhavsarternes vedkommende på linje med disse videnskabelige råd. En begrænsning af fangsterne ved hjælp af kvotering af fiskeriet betragtes dog som et nyttigt første skridt til anvendelse af bevarelsesforanstaltninger.

På rådsmødet (fiskeriministrene) den 14.-15. december 2000 vedtog Rådet og Kommissionen en erklæring, hvori Kommissionen blev opfordret til at foreslå fangstbegrænsninger for disse bestande senest i 2001 og foreslå en fordeling af disse fangstbegrænsninger blandt medlemsstaterne.

I dette forslag til rådsforordning fastsættes EF's fiskerimuligheder for 2002 for nogle dybhavsbestande, både i internationale farvande og i EF-farvande. På grund af det presserende behov for at bevare disse bestande bør disse foranstaltninger gennemføres ensidigt samtidig med, at der søges opnået en aftale om harmoniserede foranstaltninger inden for den relevante regionale fiskeriorganisation (NEACF, Kommissionen for Fiskeriet i det Nordøstlige Atlanterhav). EU har enekompetence til at fastsætte og fordele fiskerimulighederne, jf. forpligtelserne i artikel 8, stk. 4, i Rådets forordning (EØF) nr. 3760/92 af 20. december 1992.

Disse fiskerimuligheder bør være i overensstemmelse med de internationale aftaler om forsigtig forvaltning og bæredygtig udnyttelse af fiskeressourcerne, bl.a. FN-aftalen om bevarelse og forvaltning af fælles fiskebestande og stærkt vandrende fiskebestande.

Af den seneste rapport fra Den Rådgivende Komité for Forvaltning af Fiskeriet, som bakkes op af STECF, fremgår det, at mange af dybhavsbestandene udnyttes for kraftigt, og at de befinder sig i en prekær situation set fra et biologisk synspunkt. Afhængig af, hvilken bestand der er tale om, har Den Rådgivende Komité for Forvaltning af Fiskeriet anbefalet foranstaltninger, der indebærer en restriktion af fiskerimulighederne. For bestande, som der kun foreligger få biologiske oplysninger om, har Den Rådgivende Komité for Forvaltning af Fiskeriet anbefalet, at udvidelsen af fiskeriet begrænses, indtil der er indført omfattende dataindsamlingssystemer. Disse anbefalinger afspejles i dette forslag.

I overensstemmelse med de videnskabelige råd vil Kommissionen supplere de foreslåede fangstbegrænsninger med et forslag om et licenssystem som et første skridt hen imod foranstaltninger for indsatsforvaltning i dybhavsfiskeriet snarest muligt i 2002.

Forslag til RÅDETS FORORDNING om fastsættelse for 2002 af fiskerimulighederne for dybhavsbestande

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur [1], særlig artikel 8, stk. 4,

[1] EFT L 389 af 31.12.1992, s. 1. Senest ændret ved forordning (EF) nr. 1181/98 (EFT L 164 af 9.6.1998, s. 1).

under henvisning til forslag fra Kommissionen, og

ud fra følgende betragtninger:

(1) Efter artikel 4 i forordning (EØF) nr. 3760/92 skal Rådet på grundlag af den foreliggende videnskabelige rådgivning, herunder især rapporten fra Den Videnskabelige, Tekniske og Økonomiske Komité for Fiskeri, vedtage de foranstaltninger, der er nødvendige for at sikre en rationel og ansvarlig udnyttelse af ressourcerne på et bæredygtigt grundlag.

(2) Ny videnskabelig rådgivning om visse dybhavsbestande tyder på, at disse bestande er udsatte, og at fiskerimulighederne efter disse bestande bør begrænses eller reduceres for at sikre deres bæredygtighed gennem fastsættelse af samlede tilladte fangstmængder (TAC) og kvoter.

(3) For at disse TAC og kvoter kan forvaltes effektivt, bør der fastsættes særlige betingelser for fiskeriet både i EF-farvande og i farvande, som ikke hører under tredjelandes højhedsområde eller jurisdiktion.

(4) Principperne og visse procedurer for fiskeriforvaltningen bør fastlægges på EF-plan, således at medlemsstaterne kan sikre forvaltningen af de fartøjer, der sejler under deres flag.

(5) Efter artikel 2 i Rådets forordning (EF) nr. 847/96 af 6. maj 1996 om supplerende betingelser for forvaltningen af TAC og kvoter fra år til år [2] er det nødvendigt at fastslå, hvilke bestande der omfattes af de forskellige foranstaltninger, som er fastsat i nævnte forordning.

[2] EFT L 115 af 9.5.1996, s. 3.

(6) Fiskerimulighederne bør udnyttes i overensstemmelse med de gældende EF-forskrifter, navnlig Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik [3], Rådets forordning (EF) nr. 2027/95 af 15. juni 1995 om indførelse af en forvaltningsordning for fiskeriindsatsen [4], Rådets forordning (EF) nr. 88/98 af 18. december 1997 om fastsættelse af tekniske foranstaltninger til bevarelse af fiskeressourcerne i Østersøen, Bælterne og Øresund [5] og Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer [6] -

[3] EFT L 261 af 20.10.1993, s. 1. Senest ændret ved forordning (EF) nr. 2846/98 (EFT L 358 af 31.12.1998, s. 5).

[4] EFT L 199 af 24.8.1995, s. 1.

[5] EFT L 9 af 15.1.1998, s. 1. Senest ændret ved forordning (EF) ...

[6] EFT L 125 af 27.4.1998, s. 1. Senest ændret ved forordning (EF) ...

UDSTEDT FØLGENDE FORORDNING:

Artikel 1

1. I denne forordning fastsættes fiskerimuligheder for 2002 for bestande af dybhavsarter gældende for fartøjer, der fører en medlemsstats flag og er registreret i en medlemsstat, i det følgende benævnt "EF-fartøjer", i områder med fangstbegrænsninger og de særlige betingelser, der gælder for udnyttelsen af disse fiskerimuligheder.

2. I forbindelse med denne forordning kan fiskerimuligheder have form af samlede tilladte fangstmængder (TAC), der er til rådighed for EF og tildeles medlemsstaterne.

Artikel 2

Definition af områder

Definitionerne af ICES [7] og CECAF [8] (østlige centrale Atlanterhav eller FAO-område 34) er angivet i henholdsvis Rådets forordning (EØF) nr. 3880/91 af 17. december 1991 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav [9] og Rådets forordning (EF) nr. 2597/95 af 23. oktober 1995 om indberetning af statistiske oplysninger om fangster taget af medlemsstater, der driver fiskeri i visse områder uden for det nordlige Atlanterhav [10]. Definitionen af de andre områder, der henvises til, er anført i bilag I i denne forordning.

[7] Det Internationale Havundersøgelsesråd.

[8] Komitéen for Fiskeriet i Det Østlige Centrale Atlanterhav.

[9] EFT L 365 af 31.12.1991, s. 1.

[10] EFT L 270 af 13.11.1995, s. 1.

Artikel 3

Fiskerimulighederne for bestande af dybhavsarter for EF-fartøjer i EF-farvande og i internationale farvande fastsættes som anført i bilag II.

Artikel 4

Fiskerimulighederne fordeles blandt medlemsstaterne, uden at dette berører:

(a) udvekslinger i overensstemmelse med artikel 9, stk. 1, i forordning (EØF) nr. 3760/92

(b) nye tildelinger i henhold til artikel 21, stk. 4, artikel 23, stk. 1, og artikel 32, stk. 2, i forordning (EØF) nr. 2847/93

(c) supplerende landinger, der er tilladt efter artikel 3 i forordning (EF) nr. 847/96

(d) mængder, der tilbageholdes efter artikel 4 i forordning (EF) nr. 847/96

(e) nedsættelser efter artikel 5 i forordning (EF) nr. 847/96.

Artikel 5

Kvotefleksibilitet

I bilag III i denne forordning fastsættes for 2002 de bestande, for hvilke der gælder en præventiv eller en analytisk TAC, de bestande, som ikke er omfattet af de årsbaserede fleksibilitetsbetingelser, der er fastsat i artikel 3 og 4 i forordning (EF) nr. 847/96, og de bestande, der er omfattet af de straffekoefficienter, som fastsat i artikel 5, stk. 2, i samme forordning.

Artikel 6

Betingelser for landing af fangster og bifangster

1. Fisk fra bestande, for hvilke der er fastsat fiskerimuligheder, må ikke opbevares om bord eller landes, medmindre:

i) fangsterne er taget af fartøjer fra en medlemsstat, der har en kvote, og denne kvote ikke er opbrugt, eller

ii) fangsterne er et led i videnskabelige undersøgelser, som gennemføres i henhold til forordning (EF) nr. 850/98.

Alle landinger afskrives på kvoterne, medmindre det drejer sig om fangster i henhold til nr. ii) i første paragraf.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den xx. december 2001.

På Rådets vegne

Formand

BILAG I

Definition af områder

Henvisninger til specifikke havområder forstås som henvisninger til følgende områder:

VIIf(N) // Farvandene nord for 50°30N i ICES-underområde VIIf

VIIIc(ES) // Farvandene under Spaniens højhedsområde eller jurisdiktion i ICES-afsnit VIIIc

VIIIe(ES) // Farvandene under Spaniens højhedsområde eller jurisdiktion i ICES-afsnit VIIIe

IX(PT) // Farvandene under Portugals højhedsområde eller jurisdiktion i ICES-underområde IX

IX(ES) // Farvandene under Spaniens højhedsområde eller jurisdiktion i ICES-underområde IX

X(PT) // Farvandene under Portugals højhedsområde eller jurisdiktion i ICES-underområde X

BILAG II

Definition af arter og artsgrupper

Fiskebestandene er anført i alfabetisk rækkefølge efter arternes latinske navne. Nedenfor gives en oversigt over de almindeligt anvendte navne og de latinske navne til brug i forbindelse med denne forordning.

Almindeligt anvendt navn // Latinsk navn

Berycider // Beryx spp.

Sort sabelfisk // Aphanopus carbo

Byrkelange // Molva dypterigia

Middelhavsskælbrosme // Phycis spp.

Guldlaks // Argentina silus

Lange // Molva molva

Orange savbug // Hoplostethus atlanticus

Spidstandet blankesten // Pagellus bogaraveo

Skolæst // Coryphaenoides rupestris

Brosme // Brosme brosme

Henvisninger til "dybhavshajer" gælder følgende hajarter: portugisisk pighaj (Centroscymnus coelolepis), mørk pighaj (Centrophorus squamosus), næbhaj (Deania calceus), chokoladehaj (Dalatias licha), lyshaj (Etmopterus princeps), sorthaj (Etmopterus spinax), Fabricius sorthaj (Centroscyllium fabricii), ru pighaj (Centrophorus granulosus), ringhaj (Galeus melastomus), mouse catshark (Galeus murinus), islandsk kattehaj (Apristurus spp.)

Fiskerimuligheder for EF-fartøjer i områder, hvor der gælder fangstbegrænsninger, angivet pr. art og pr. område (i tons levende vægt).

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

BILAG III

Bestande undergivet de forskellige foranstaltninger i forordning (EF) nr. 847/96.

>TABELPOSITION>